
Ettepanek avalikuks uurimiseks
Harju Maakohtu menetluses on Artelli Ehitus OÜ (likvideerimisel) pankrotiavaldus.
Võlgnikul ei jätku vara pankrotimenetluse kulude katteks. PankrS § 30 lg-s 1 nimetatud deposiiti ei ole makstud.
Võlgniku kohustuste maht on aruande esitamise seisuga 23 884,30 eurot ning vara 2,62 eurot. Äriühingul ei olnud alates 2018. aastast majandustegevust toimunud. Võlgniku ainuosanik ja juhatuse liige Ago Kass suri 15.12.2023.a ning pärijate puudumise tõttu päris võlgniku osaluse 10.03.2025 Põltsamaa vald, kes otsustas 2025. aastal määrata likvideerija ning osaühingu lõpetada.
Ajutise halduri poolt kogutud andmetele tuginedes puudub alus järeldada, et maksejõuetuse põhjuseks oleks kuriteo tunnustega tegu. Samuti ei tuvastanud ajutine haldur asjaolusid, mis viitavad rasketele juhtimisvigadele juhatuse liikmete poolt. Ajutise halduri hinnangul on maksejõuetuse peamiseks põhjuseks äriühingu majandustegevuse lõppemine ja juhatuse liikme surm ning sellele järgnenud likvideerimismenetlus, mille käigus tuvastati võlgniku varatus. 
Kohus teeb Teile ettepaneku esitada avaldus võlgniku pankrotimenetluse läbiviimiseks avaliku uurimisena. Avalduse esitamise tähtpäev on 26.10.2026.

Priit Lember
Kohtunik
Aadress: Lubja 4, 10115 Tallinn; registrikood: 74001728; telefon: 620 0100; e-post: hmktallinn.menetlus@kohus.ee

